කටුනායක නිදහස් වෙළෙඳ කලාපයේදී පැවැත්වුණු උද්ඝෝෂණයේදී සිදු වූ දේ සම්බන්ධයෙන් වහාම වාර්තාවක් සපයන ලෙස ජනාධිපති මහින්ද රාජපක්ෂ මහතා පොලිස්පතිවරයාට ඊයේ (30) නියෝග කර ඇත.මේ සිද්ධිය සම්බන්ධයෙන් සොයා බැලීමට අපරාධ පරීක්ෂණ දෙපාර්තමේන්තුවේ විශේෂ පොලිස් නිලධාරීන් කණ්ඩායමක් ඊයේ සවසම එම ස්ථානයට යැවූ බව පොලිස්පති මහින්ද බාලසූරිය මහතා පැවැසීය.පෞද්ගලික අංශයේ විශ්‍රාම වැටුප් ක්‍රමයෙන් නිදහස් වෙළෙඳ කලාප ඉවත් කරන බවට රජය නිල වශයෙන් ප්‍රකාශ කර තිබියදී මේ උද්ඝෝෂණයේ යෙදුණු සේවක සේවිකාවන් කිසියම් පිරිසක් විසින් නොමඟ යවනු ලැබීදැයි ජ්‍යෙෂ්ඨ නියෝජ්‍ය පොලිස්පති එන් කේ ඉලංගකෝන් මහතා විසින් විශේෂයෙන් සොයා බලන බව පොලිස්පතිවරයා සඳහන් කළේය.උද්ඝෝෂණයේ යෙදුණු සේවක සේවිකාවන් පාලනය කිරීමේදී පොලිස් නිලධාරීන් අතින් වරදක් වී ඇත්දැයි යන්නත් සොයා බලන බව කී හෙතෙම එසේ වරදක් කර ඇත් නම් ඔවුන්ට එරෙහිව වියානුකුල පියවර හෝ නීතිමය පියවර හෝ ඒ දෙකම ගන්නා බව කීවේය.පොලිස්පතිවරයා මේ අදහස් පළ කෙළේ පොලිස් මූලස්ථානයේදී ඊයේ පැවැති මාධ්‍ය හමුවකදීය.උද්ඝෝෂණයට එක් නොවූ සේවක සේවිකාවන්ට එක්වන ලෙස බලපෑම් කෙරී ඇතැයි දැන ගන්නට ඇති බව සඳහන් කළ පොලිස්පතිවරයා පොලිස් නිලධාරින්ගේ ජීවිතවලට හා ආයුධවලට ඇතිවූ තර්ජනයක් නිසා මේ සිද්ධිය හට ගෙන ඇති බවත් පැවැසීය.සිද්ධිය සම්බන්ධයෙන් කිසිවක් යට ගැසීමට, සැඟවීමට අවශ්‍යතාවක් නැති බවත් හෙතෙම සඳහන් කළේය..